Stèfanu Protunutaru

**Stèfanu Protunutaru** (in talianu **Stefano Protonotaro**) di Missina (pari ca nascìu a Missina), nnuminatu ntôn ducumentu dû 1261, fu nu scritturi appartinenti â Scola siciliana idintificàbbili cu nu Stefanu di Missina ca traducìu dû grecu n latinu e didicau dui trattati àrabbi di astronumìa a Manfredi, figghiu di Federicu II.

Di tutti li cumpunimenti appartinenti â Scola Siciliana chiddu di Protonotaro è l'ùnicu a èssirini pirvinutu nteramenti n lingua siciliana dû mumentu ca li rimi dâ scola, a càusa dâ granni diffusioni c'àppiru ntô restu dâ pinìsula, n'hannu junti 'n còdici tuscani e pirtantu trascritti n lingua tuscanizzata.

La canzuna di Protonotaro n'havi juntu attraversu nu filòlugu di lu Cincucentu, Giovanni Maria Barbieri, ca la cupiau d'un còdici ca jìu n sècutu pirdutu.

La canzuna pirvinuta è pirtantu un rarìssimu asempiu di *sicilianu illustri*, zoè dû linguaggiu ca li siquaci culti di Federicu elabburaru attraversu lu raffinamentu dâ lingua parrata e cumuni, rinnennu cchiù riulari certi formi e ntruducennu lu lèssicu tècnicu dâ puisìa d'amuri pruvinzali:

Pir meu cori alligrari:

:Pir meu cori alligrari,
:chi multu longiamenti
:senza alligranza e joí d'amuri è statu
:mi ritornu in cantari,
:ca forsi levimenti
:da dimuranza turniria in usatu
:di lu troppu taciri;
:e quandu l'omu ha rasuni di diri,
:ben di' cantari e mustrari alligranza,
:ca senza dimustranza
:joi siria sempri di pocu valuri:
:dunca ben di' cantar onni amaduri.

:E si pir ben amari
:cantau jujusamenti
:omu chi avissi in alcun tempu amatu,
:ben lu diviria fari
:plui dilittusamenti
:eu, chi son di tal donna innamurati,
:dundi è dulci placiri,
:preju e valenza e jujusu pariri
:e di billizzi cutant'abundanza
:chi illu m'è pir simblanza,
:quandu eu la guardu, sintir la dulzuri
:chi fa la tigra in illu miraturi ;

:chi si vidi livari
:multu crudilimenti
:sua nuritura, chi ill'ha nutricatu :
:e sì bonu li pari
:mirarsi dulcimenti
:dintru unu speclu chi li esti amustratu,
:chi l'ublïa siguiri.
:Cusì m'è dulci mia donna vidiri :
:ca 'n lei guardandu mettu in ublïianza
:tutta autra mia intindanza,
:sì che istanti mi feri sou amuri
:d'un colpu chi inavanza tutisuri.

:Di chi eu potia sanari
:multu leggeramenti,
:sulu chi fussi a la mia donna a gratu
:meu sirviri e pinari;
:m'eu duttu fortimenti
:chi, quandu si rimembra di sou statu,
:nun li dia displaciri.
:Ma si quistu putissi adiviniri,
:ch'Amori la ferissi di la lanza
:che mi fer'e mi lanza,
:ben crederia guarir di mei doluri,
:ca sintiramu engualimenti arduri.

:Purrïami laudari
:d'Amori bonamenti
:com'omu da lui beni ammiritatu;
:ma beni è da blasmari
:Amur virasimenti
:quandu illu dà favur da l'unu latu
:e l'autru fa languiri:
:chi si l'amanti nun sa suffiriri,
:disia d'amari e perdi sua speranza.
:Ma eu suffru in usanza,
:ca ho vistu adess'a bon suffirituri
:vinciri prova et acquistari unuri.

:E si pir suffriri
:ni per amar lïalmenti e timiri
:omu acquistau d'amur gran beninanza,
:digiu avir confurtanza
:eu, chi amu e timu e servivi a tutturi.

Accadi d'accussì ca quasi tuttu chiddu ca canuscemu dâ pruduzzioni siciliana antica si prisenta sutta na forma diversa di chidda d'accussì carattirìstica dâ canzuna *Pir meu cori alligrari*.

Di Protonotaro arrèstanu tri canzuni; una di chisti, "*[[Pir meu cori alligrari]]*", havi na granni mpurtanza pirchì arrivau nzinu a li nostri jorna nta la forma urigginali, scritta 'n sicilianu anticu.

Protonotaro, Stefano
Protonotaro, Stefano